השוכר בית מחבירו השוכר חייב לקבוע בה מזוזה ולתקן מקום קביעותה <i>(ואפילו שכר הבית בחזקת שיש לו מזוזה לא הוי מקח טעות) (ב"י בשם הרב רבינו מנוחה)</i> וכשיצא לא יטלנה בידו. <i>(ואם הקפיד על מעותיה השני צריך לשלם לו) (ב"י בשם הרב מנוח)</i> ואם שכר הבית מעובד כוכבים או ששכרו לעובד כוכבים נוטלה ויוצא: <i>הגה: ועובד כוכבים שבקש שיתנו לו מזוזה ורוצה לקובעה בפתחו אסור ליתנו לו (כך השיב מהרי"ל) ונראה לי דמ"מ במקום דאיכא למיחש משום איבה ושירע משום זה לישראל שרי (כנ"ל):</i>